amanoisuno/poet huggingface dataset:
獨遊 元稹
遠地難逢侶，閒人且獨行。上山隨老鶴，接酒待殘鶯。花當西施面，泉勝衛玠清。鵜鶘滿春野，無限好同聲。
洞庭湖 元稹
人生除泛海，便到洞庭波。駕浪沉西日，吞空接曙河。虞巡竟安在，軒樂詎曾過。唯有君山下，狂風萬古多。
雪天 元稹
故鄉千里夢，往事萬重悲。小雪沉陰夜，閑窗老病時。獨聞歸去雁，偏詠別來詩。慚愧紅妝女，頻驚兩鬢絲。
贈熊士登 元稹
平生本多思，況複老逢春。今日梅花下，他鄉值故人。
別嶺南熊判官 元稹
十年常遠道，不忍別離聲。況複三巴外，仍逢萬里行。桐花新雨氣，梨葉晚春晴。到海知何日，風波從此生。
水上寄樂天 元稹
眼前明月水，先入漢江流。漢水流江海，西江過庾樓。庾樓今夜月，君豈在樓頭。萬一樓頭望，還應望我愁。
夏陽亭臨望，寄河陽侍禦堯 元稹
望遠音書絕，臨川意緒長。殷勤眼前水，千里到河陽。
日高睡 元稹
隔是身如夢，頻來不為名。憐君近南住，時得到山行。
輞川 元稹
世累為身累，閑忙不自由。殷勤輞川水，何事出山流。
天壇歸 元稹
為結區中累，因辭洞裏花。還來舊城郭，煙火萬人家。
雨後 元稹
倦寢數殘更，孤燈暗又明。竹梢餘雨重，時複拂簾驚。
晴日 元稹
多病苦虛羸，晴明強展眉。讀書心緒少，閑臥日長時。
直台 元稹
麋入神羊隊，鳥驚海鷺眠。仍教百餘日，迎送直廳前。
行宮 元稹
寥落古行宮，宮花寂寞紅。白頭宮女在，閑坐說玄宗。
醉行 元稹
秋風方索漠，霜貌足暌攜。今日騎驄馬，街中醉蹋泥。
指巡胡 元稹
遣悶多憑酒，公心只仰胡。挺身唯直指，無意獨欺愚。
飲新酒 元稹
聞君新酒熟，況值菊花秋。莫怪平生志，圖銷盡日愁。
香球 元稹
順俗唯團轉，居中莫動搖。愛君心不惻，猶訝火長燒。
景申秋八首 元稹
年年秋意緒，多向雨中生。漸欲煙火近，稍憐衣服輕。詠詩閑處立，憶事夜深行。濩落尋常慣，淒涼別為情。蚊幌雨來卷，燭蛾燈上稀。啼兒冷秋簟，思婦問寒衣。簾斷螢火入，窗明蝙蝠飛。良辰日夜去，漸與壯心違。嗢嗢簷溜凝，丁丁窗雨繁。枕傾筒簟滑，幔颭案燈翻。喚魘兒難覺，吟詩婢苦煩。強眠終不著，閑臥暗消魂。瓶瀉高簷雨，窗來激箭風。病憎燈火暗，寒覺薄幃空。婢報樵蘇竭，妻愁院落通。老夫慵計數，教想蔡城東。風頭難著枕，病眼厭看書。無酒銷長夜，回燈照小餘。三元推廢王，九曜入乘除。廊廟應多算，參差斡太虛。經雨籬落壞，入秋田地荒。竹垂哀折節，蓮敗惜空房。小片慈菇白，低叢柚子黃。眼前撩亂輩，無不是同鄉。雨柳枝枝弱，風光片片斜。蜻蜓憐曉露，蛺蝶戀秋花。饑啅空籬雀，寒棲滿樹鴉。荒涼池館內，不似有人家。病苦十年後，連陰十日餘。人方教作鼠，天豈遣為魚。鮫綻酆城劍，蟲凋鬼火書。出聞泥濘盡，何地不摧車。
遣行十首 元稹
慘切風雨夕，沉吟離別情。燕辭前日社，蟬是每年聲。暗淚深相感，危心亦自驚。不如元不識，俱作路人行。十五年前事，恓惶無限情。病僮更借出，羸馬共馳聲。射葉楊才破，聞弓雁已驚。小年辛苦學，求得苦辛行。徙倚簷宇下，思量去住情。暗螢穿竹見，斜雨隔窗聲。就枕回轉數，聞雞撩亂驚。一家同草草，排比送君行。已愴朋交別，複懷兒女情。相兄亦相舊，同病又同聲。白髮年年剩，秋蓬處處驚。不堪身漸老，頻送異鄉行。塞上風雨思，城中兄弟情。北隨鵷立位，南送雁來聲。遇適尤兼恨，聞書喜複驚。唯應遙料得，知我伴君行。暮欲歌吹樂，暗沖泥水情。稻花秋雨氣，江石夜灘聲。犬吠穿籬出，鷗眠起水驚。愁君明月夜，獨自入山行。七過褒城驛，回回各為情。八年身世夢，一種水風聲。尋覓詩章在，思量歲月驚。更悲西塞別，終夜繞池行。褒縣驛前境，曲江池上情。南堤衰柳意，西寺晚鐘聲。雲水興方遠，風波心已驚。可憐皆老大，不得自由行。見說巴風俗，都無漢性情。猿聲蘆管調，羌笛竹雞聲。迎候人應少，平安火莫驚。每逢危棧處，須作貫魚行。聞道陰平郡，翛然古戍情。橋兼麋鹿蹋，山應鼓鼙聲。羌婦梳頭緊，蕃牛護尾驚。憐君閑悶極，只傍白江行。
生春二十首 元稹
何處生春早，春生雲色中。籠蔥閑著水，晻淡欲隨風。度曉分霞態，餘光庇雪融。晚來低漠漠，渾欲泥幽叢。何處生春早，春生漫雪中。渾無到地片，唯逐入樓風。屋上些些薄，池心旋旋融。自悲銷散盡，誰假入蘭叢。何處生春早，春生霽色中。遠林橫返照，高樹亞東風。水凍霜威庇，泥新地氣融。漸知殘雪薄，杪近最憐叢。何處生春早，春生曙火中。星圍分暗陌，煙氣滿晴風。宮樹棲鴉亂，城樓帶雪融。競排閶闔側，珂傘自相叢。何處生春早，春生曉禁中。殿階龍旆日，漏閣寶箏風。藥樹香煙重，天顏瑞氣融。柳梅渾未覺，青紫已叢叢。何處生春早，春生江路中。雨移臨浦市，晴候過湖風。蘆筍錐猶短，淩澌玉漸融。數宗船載足，商婦兩眉叢。何處生春早，春生野墅中。病翁閑向日，征婦懶成風。斫筤天雖暖，穿區凍未融。鞭牛縣門外，爭土蓋蠶叢。何處生春早，春生冰岸中。尚憐扶臘雪，漸覺受東風。織女雲橋斷，波神玉貌融。便成嗚咽去，流恨與蓮叢。何處生春早，春生柳眼中。芽新才綻日，茸短未含風。綠誤眉心重，黃驚蠟淚融。碧條殊未合，愁緒已先叢。何處生春早，春生梅援中。蕊排難犯雪，香乞擬來風。隴迥羌聲怨，江遙客思融。年年最相惱，緣未有諸叢。何處生春早，春生鳥思中。鵲巢移舊歲，鳶羽旋高風。鴻雁驚沙暖，鴛鴦愛水融。最憐雙翡翠，飛入小梅叢。何處生春早，春生池榭中。鏤瓊冰陷日，文縠水回風。柳愛和身動，梅愁合樹融。草芽猶未出，挑得小萱叢。何處生春早，春生稚戲中。亂騎殘爆竹，爭唾小旋風。罵雨愁妨走，呵冰喜旋融。女兒針線盡，偷學五辛叢。何處生春早，春生人意中。曉妝雖近火，晴戲漸憐風。暗入心情懶，先添酒思融。預知花好惡，偏在最深叢。何處生春早，春生半睡中。見燈如見霧，聞雨似聞風。開眼猶殘夢，抬身便恐融。卻成雙翅蝶，還繞庳花叢。何處生春早，春生曉鏡中。手寒勻麵粉，鬟動倚簾風。宿霧梅心滴，朝光幕上融。思牽梳洗懶，空拔綠絲叢。何處生春早，春生綺戶中。玉櫳穿細日，羅幔張輕風。柳軟腰支嫩，梅香密氣融。獨眠傍妒物，偷鏟合歡叢。何處生春早，春生老病中。土膏蒸足腫，天暖癢頭風。似覺肌膚展，潛知血氣融。又添新一歲，衰白轉成叢。何處生春早，春生客思中。旅魂驚北雁，鄉信是東風。縱有心灰動，無由鬢雪融。未知開眼日，空繞未開叢。何處生春早，春生蒙雨中。裛塵微有氣，拂面細如風。柳誤啼珠密，梅驚粉汗融。滿空愁淡淡，應豫憶芳叢。
嘉陵水 元稹
爾是無心水，東流有恨無。我心無說處，也共爾何殊。
漫天嶺贈僧 元稹
五上兩漫天，因師懺業緣。漫天無盡日，浮世有窮年。
百牢關 元稹
天上無窮路，生期七十間。那堪九年內，五度百牢關。
二月十九日酬王十八全素 元稹
君念世上川，嗟予老瘴天。那堪十日內，又長白頭年。
滎陽鄭公以稹寓居嚴茅有池塘之勝寄詩四首因有意獻 元稹
激射分流闊，灣環此地多。暫停隨梗浪，猶閱敗霜荷。恨阻還江勢，思深到海波。自傷才畎澮，其奈贈珠何。
酬樂天寄蘄州簟 元稹
蘄簟未經春，君先拭翠筠。知為熱時物，預與瘴中人。碾玉連心潤，編牙小片珍。霜凝青汗簡，冰透碧遊鱗。水魄輕涵黛，琉璃薄帶塵。夢成傷冷滑，驚臥老龍身。
酬李浙西先因從事見寄之作 元稹
近日金鑾直，親於漢珥貂。內人傳帝命，丞相讓吾僚。浙郡懸旌遠，長安諭日遙。因君蕊珠贈，還一夢煙霄。
酬周從事望海亭見寄 元稹
年老無流輩，行稀足薜蘿。熱時憐水近，高處見山多。衣袖長堪舞，喉嚨轉解歌。不辭狂複醉，人世有風波。
代杭民答樂天 元稹
翠幕籠斜日，朱衣儼別筵。管弦淒欲罷，城郭望依然。路溢新城市，農開舊廢田。春坊幸無事，何惜借三年。